Tässä hän on, Kätilöopiston viimeinen vauva: Tyttö Erlin syntyi keskiviikkoiltana kello 18.39 – 57 vuotta palvellut synnytysosasto sulki ovensa

Pala helsinkiläistä historiaa päättyi keskiviikkona, kun Kätilöopiston synnytysosasto sulki ovensa lopullisesti. Sairaalassa ehti 57 vuoden aikana syntyä yli 300 000 lasta.

Kätilöopiston viimeinen vauva on saapunut maailmaan. Hän on tyttö Erlin ja hän syntyi keskiviikkoiltana kello 18.39. Pienokainen painoi tullessaan 3 686 grammaa ja oli 49,5 senttiä pitkä.

”Eli hän on kaikin puolin sopivan kokoinen meille”, raportoi isä Pasi Erlin vielä illalla. Sekä äiti että lapsi voivat hyvin.